Становище

**от проф. дфн Валери Стоилов Стефанов,**

**член на научно жури в конкурс**

**за заемане на академичната длъжност „доцент”**

**в научна област „Хуманитарни науки“, направление 2.1. „Филология“ (Северноамериканска литература – английски език),**

**Факултет по класически и нови филологии,**

 **СУ „Св. Климент Охридски“,**

**обявен в „Държавен вестник“, бр. 96/17.11.2023 г.**

**Данни за конкурса**

Конкурсът за академичната длъжност „доцент“ по северноамериканска литература, обявен за нуждите на ФКНФ, е в съответствие с нормативните изисквания. В хода на процедурата няма допуснати нарушения. На обявения конкурс се е явил един кандидат – Галина Николова Аврамова. Тя е представила необходимите документи и отговаря на националните минимални изискванияза заемане на академична длъжност„доцент“.

**Данни за кандидата**

Според приложените документи Галина Аврамова е завършила английска филология в СУ „Св. Климент Охридски“. От 2002 г. работи като асистент в катедра „Англицистика и американистика“, ФКНФ, СУ „Св. Климент Охридски“. През 2014 г. получава образователната и научна степен „доктор“ след успешно защитен дисертационен труд на тема „Проблеми на идентичността и особености на постмодерния наратив у Тимъти Финдли“. Автор е на две книги, на студии и статии, тематично и проблемно свързани с областта на конкурса.

**Описание на научните трудове и научни приноси**

Като основен научен аргумент за заемане на академичната длъжност кандидатката представя монографичното изследване „Образи на войната: американски и канадски романи за Втората световна война“, 2023. Другата нейна книга „Децата на Мрака: романът „Пилгрим“ на Тимъти Финдли“ е издадена през 2019 г. Тя съдържа текста на успешно защитения дисертационен труд за присъждане на образователна и научна степен „доктор“. Представени са и няколко статии и студии, голямата част от които са свързани с тематиката и проблематиката на двете книги.

Естествено е във фокуса на едно становище да попадне монографията „Образи на войната: американски и канадски романи за Втората световна война“. Това е обобщаващо, концептуално разгърнато изследване, чрез което могат да се направят изводи за научните интереси и за изследователските способности на кандидатката.

Темата за войната и нейните литературни образи е обсъждана многократно в критическата литература. Втората световна война поради своя мащаб и драматизъм на свой ред е привилегирован обект на художествени интерпретации и критически анализи. Войната сама по себе си е сложен антропологичен възел, конфликт, който дава възможност на творците да обсъждат максимално широк спектър от социални, психологически, морални, екзистенциални и пр. въпроси.

Галина Аврамова е приела предизвикателството да изследва и обобщи гледните точки на няколко от най-прочутите американски и канадски романи, посветени на „военната“ проблематика. Нейният избор е паднал върху „Голите и мъртвите“ на Норман Мейлър, „Параграф 22“ на Джоузеф Хелър, „Кланица 5“ на Кърт Вонегът, „Отбой в полунощ“ на Уилям Уортън и „Английският пациент“ на Майкъл Ондатджи. Аргументите за така направения избор са дадени в началото на работата и изглеждат напълно приемливи. Става дума за текстове с доказани естетически стойности, за историческо развитие на „образите“ на войната и за налична българска рецепция на разглежданите романи.

Работата се състои от шест части, две от които съдържат увода и заключението. По-коректното композиционно решение би било уводът и заключението да бъдат изведени от рамките на самите глави.

Уводът коректно представя широкия проблемен спектър на темата „войната и литературата“. Основавайки се на различни изследвания, авторката добре очертава образа на войната като сложен социален феномен и като израз на вековната човешка агресия, на развихрените разрушителни инстинкти. Войната поставя фундаменталните въпроси за своето и чуждото, за близкото и далечното, за неизбежния образ на врага, за форумите на себедоказване, за силата на емоциите... Под пластовете на хилядолетната култура и сред дългите процеси на цивилизоване продължава да стои един човек с черти на праисторически дивак. Войната не е просто набор от кризисни ситуации и сблъсък на интереси, тя е антропологичен казус, симптом за атавизми, форум на тежки фрустрации.

Това, което наистина впечатлява в тази работа, е желанието да се представи сложното взаимодействие между историческите реалности, паметта за отминалото, амнезиите, пътищата на оцеляването и прекомерната близост на смъртта... Войната няма един-единствен образ, тя има много образи, които формират поле на сблъсъци, конфликти и интерпретации. Ролята на литературата не е просто да създаде един или друг образ на войната, но да произведе усложнено знание за нея. Знание, основано на личен биографичен опит, на натрупваща се мъдрост, на причастие към драмите на човека и човечеството.

Спрямо така формулираното проблемно поле са смислово ориентирани и отделните части на изследването. Втората глава разглежда войната като мащабно кризисно събитие, така както е осмислено от разглежданите романи. Войната „кланица“ работи по специфичен начин и творбите успяват да дадат на читателя знание за особеностите на нейната работа. От една страна, тя активира максимално силите на човека, способността му да издържи в кризиса. От друга страна, тя разформирова човешкото, свежда го до нивата на телесното, на животинското. И тук някъде е важният принос на обсъжданите творби – отстояването на хуманизма, вярата в човека, дори когато той е панически отлетял на друга планета като Били Пилгрим от „Кланица 5“. Без да са тезисни, тези романи отстояват хоризонтите на една общочовешка кауза, пледират за корекции в социума, застават зад морални принципи. Техният изобличителен патос е отчетен и коректно коментиран от авторката.

Третата глава се занимава с армията като институция, която е ключов инструмент в кланицата. Авторката чете романите през въпросите за властта и подчинението, за страха и смелостта, за проблематичните самоличности, за лъжата, насилието и абсурда. Армията е видяна като машина за легитимиране на насилието, за рециклиране на човешката глупост и жестокост. Тук някъде се вместват и идентификационните проблеми, част от които са обсъждани още в първата книга на авторката, посветена на романа „Пилгрим“ на Тимъти Финдли.

Важен момент в целостта на обсъжданото изследване е анализът на самите повествователни стратегии – боравенето с иронията и пародията, с гротеската и абсурда, сложното композиране на повествователното време и пр.

Четвъртата и петата глава се занимават с романовите визии за алтернативите на военната действителност. Това са спомените за света преди войната, мечтанията за един нов свят след войната, както и цял сноп от кризисни трансгресии от „кланицата“ като бягството, лудостта, симулациите, онемяването... Интерес представляват например страниците, посветени на женските роли и мъжките стереотипи, които стават особено отчетливи именно в подобни кризисни ситуации. Тук следва да отбележим и умението на авторката да композира своята проблематика, като я сегментира на добре осмислени и логично подредени тематични възли.

От останалите работи, представени на конкурса, следва да се отбележи приносното изследване „Децата на Мрака: романът „Пилгрим“ на Тимъти Финдли“. Това, както стана дума, е докторската дисертация на Аврамова, в която са развити интересни идеи за постмодерния наратив. Романът на Финдли е прочетен по задълбочен и нюансиран начин, най-вече през използваните междутекстови стратегии и многобройните символни пластове. Това е наистина приносна работа, която заслужава да има и своята международна научна рецепция.

Предложените на вниманието статии се занимават с проблематика, близка до тази, която обсъдихме чрез книгите. Това са работи, ориентирани главно към творчеството на двама известни писатели – Тимъти Финдли и М. Г. Васанджи. Тяхното творчество се чете от Аврамова през няколко ключови теоретични концепти като постмодернизъм, междутекстовост, културна памет, личностна и колективна идентичност, политики на различието, стереотипи и предразсъдъци и пр. Ще отбележа като добри примери в тази посока статиите „Проблематизирането на историята в „Известни последни думи“ на Тимъти Финдли“ и „Между паметта и желанието: романът на М. Г. Васанджи „Няма нова земя“.

По-обобщен поглед към така очертаната проблематика е налице в статиите „Канадската културна идентичност: в търсене на литературния канон“ и „Расизъм от друг вид: канадският мултикултурализъм в 21 век“. Тук авторката отново показва, че има знания и точна ориентация в проблемното поле на съвременната хуманитаристика. Пример в тази посока са интересните сюжети, разгърнати по повод формирането на канадския литературен канон. Една млада нация следва да очертае и позиционира себе си в сложна мултукултурна карта, в зони, където се срещат локалното, националното и глобалното. Идентичността и самото формиране на канона предполагат рефлексия върху два основни въпроса – през какво да се разпознаеш и как да се оценностиш. Именно спрямо тях са дадени и отговорите на изследователката.

Презентацията на приносите е коректно направена и съответства на съдържанието и научните достойнства на реферираните текстове.

1. **Преподавателска работа**

Нямам преки и конкретни впечатления от преподавателската работа на Галина Аврамова. Но проблемният фокус на вече обсъдените изследвания е достатъчно интересен и за мен това е доказателство, че те предизвикват интереса на нейните студенти.

1. **Заключение**

Прочитът на научните трудове на д-р Галина Аврамова показва, че тя е сериозен изследовател със своя проблемна територия и с доказани умения да чете сложните сюжети на световната литература.

Давам своя положителен вот за кандидатурата на гл. ас. д-р Галина Николова Аврамова на конкурса за заемане на академичната длъжност „доцент“ по северноамериканска литература, обявен от Софийския университет „Св. Климент Охридски“.

София

 02.03.2024 г.

 **Проф. дфн Валери Стефанов**